《黄兄宇出示汤丈追和春日诗适有会余情者次韵》
宋代·杜范

君不见西山凛凛百世师，忍穷受饿终采蕨。
又不见愧谬遗臭几千载，当年方丈厌肥滑。
孰得孰失试大观，较若五味辨甘辣。
冶容媚世吁可怜，羞面雇影自涂抹。
名利物我争锱铢，语笑诩诩已衷甲。
方嗟天际暮云深，还见墙阴春草茁。
旨哉君诗良起予，重把心事为君说。
百年功名亦漫尔，尘路投踪何日脱。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。